આજના આ સાયબર યુગમાં જે કઈ શોધો થઈ તે તમામનો ઉલ્લેખ આપણા વેદોમાં અને પુરાણોમાં મળે છે. ‘જુગાર તો મહાભારત કાળમાં પણ રમાતો હતો’ એવું તીન પત્તિ જુગારના ચાહકો સ્વબચાવમાં કહેતા હોય છે. તો ગાળપ્રેમીઓ શ્રી કૃષ્ણ અને શિશુપાલનો સંદર્ભ ટાંકી ને ‘સો ગાળ તો ભગવાન પણ ચલાવી લે છે’ એમ કહી ને સંભળાવતા હોય છે! હવે શિશુપાલ એ સો ગાળ એક દિવસ, મહિના કે વર્ષમાં બોલ્યો હશે એ અધ્યાહાર રાખીને આધુનિક શિશુપાલો ૧૦૦ની સ્પીડે ગાળો દેતા હોય છે. અમારા જૈમિન જાણભેદુને તો લાગે છે કે પુરાતત્વવાળા દક્ષિણ ગુજરાતમાં જો ખોદકામ કરે તો કદાચ શિશુપાલનું મંદિર મળી આવે, અને એનો પુનરુદ્ધાર કરે તો ફરી થી 'ધમધમતું' થઈ જાય. જોકે વિધિની વક્રતા એ છે કે ગુજરાતીમાં ગાળો આપવાની ક્રિયા માટે કટાક્ષમાં ‘સરસ્વતી સંભળાવવી’ કે ‘સરસ્વતી ભણવી’ કે “સ્વસ્તિ વચન ભણવા’ એવો પ્રયોગ લેખકો કરી ચૂક્યા છે, પણ આ બાબતે કદી ઊહાપોહ થયો હોય એવું સાંભળ્યું નથી. બની શકે કે હુસેનનાં ચિત્રો ફાડનારા કદાચ એ વખતે જન્મ્યા નહિ હોય !